ན་ཡིན་ནོ། །འཕགས་ལམ་ཡན་ལག་བརྒྱད་ནི་ལམ་གྱི་ཀ་བ་དང་མཚུངས་པས། ཀ་བ་བརྒྱད་པོ་ཞེས་བརྗོད་དོ། །རྔ་ཡབ་ནི་སྦྲང་བུ་དང་ཚ་བའི་གདུང་བ་སྐྱོབ་བྱེད་ཡིན་པ་བཞིན། རྗེས་སྤྱོད་ཀྱི་ལམ་གྱི་ཡེ་ཤེས་ཀྱི་ཁྱད་པར་དེ་ནི། རྐྱེན་དང་བསྲེས་ཏེ་སྣང་བ་ལམ་དུ་ཁྱེར་ཏོ། །ཉོན་མོངས་པའི་ཚ་གདུང་ལས་སྐྱོབས་པས། །དེའི་རྣམ་པ་རྔ་ཡབ་ཏུ་ནི་རབ་ཏུ་གྲགས། །གང་ཞིག་རྒྱན་དོ་ཤལ་སྟེ་དྲ་བ་ནི། རྩ་བའི་ཉོན་མོངས་པ་ཀུན་མ་སྤངས་པར་ལམ་དུ་ཁྱེར་བའི་སྒོ་ནས་དེས་མི་གོས་པར་གཅོད་པའི་བརྡ་ཡིན་ནོ། །ཇི་ལྟར་ཞེ་ན། ཉོན་མོངས་པ་རྩ་བ་ནས་ཀུན་ཏུ་གཅོད་པའི་ངོ་བོ་ཡིན་ཏེ། དེས་ན་ཉོན་མོངས་ཡེ་ཤེས་འཕྲོག་པའི་དྲ་བ་ཉིད་དོ། །དེ་ལྟར་ཐབས་བསོད་ནམས་དང་ཤེས་རབ་ཡེ་ཤེས་ཀྱི་ཚོགས་དག་པའི་སྦྱོར་བ་ཡིས། སངས་རྒྱས་པ་ན་ཆོས་ཀྱི་འཁོར་ལོ་བསྐོར་བ་འབྱུང་སྟེ་དེས་ན་སྙིང་རྗེར་ལྟོས་པས་དེ་ནི་རི་དྭགས་དང་། འཁོར་འདས་ཆོས་འཁོར་དངོས་མཚོན། ཉོན་མོངས་ཕྱེད་སྟེ་ཉོན་མོངས་གཅོད་པས་ན། དོ་ཤལ་ཕྱེད་པ་ཉིད་དུ་བརྗོད་དོ། །ལྟ་བ་ངོ་འཕྲོད་པའི་སེམས་དེ་ལ་ཡེ་ཤེས་ལྔ། བྱང་ཕྱོགས་སོ་བདུན་ཐམས་ཅད་ཚང་བས་དེ་དག་གི་གཟུགས་རྣམ་གཞལ་ཡས་ཁང་དུ་ཤར་བ་སྟེ། ཡེ་ཤེས་ཀྱི་རང་སྣང་ལས་གྲུབ་ཟེར་བའི་དོན་དེ་ལགས་པས། རྣམ་པ་དེ་དང་དེར་རང་སེམས་ཀྱི་བྱང་ཕྱོགས་སོ་བདུན་དེ་དང་དེའི་རྣམ་པ་ཡིན་ནོ། །མདོར་ན་གཞི་ཕུང་ཁམས་སྐྱེ་མཆེད་རང་སེམས་སུ་འདུ་དེ་ལམ་ཡེ་ཤེས་ལྔར་ངོ་འཕྲོད་ཅིང་གཟུགས་རྣམ་དཀྱིལ་འཁོར་དུ་ཤར་བ་ན་འབྲས་བུ་དེ་ཡིན་པ་གཞི་ལམ་འབྲས་གསུམ་ཐམས་ཅད་གཞལ་ཡས་ཁང་གཅིག་པུར་འདུས་པ་ཡིན་ཏེ། དེས་ན་འཇམ་དབྱངས་བླ་མས། ཕྱི་དང་ནང་གི་རྟེན་འབྲེལ་གྱི། །སྟོབས་ཀྱིས་དཀྱིལ་འཁོར་འབྱུང་བ་ཡིན། །ཞེས་པའང་ཐིག་གདབ་པ་ནས་བརྩ་བ་སྟེང་བརྟེན་པ་ལྷའི་བར་ལ་ནང་གི་རྟེན་འབྲེལ་རེ་རེ་སྦྱར་རྒྱུ་ཡོད་པ་དང་། སྦྱིན་སྲེག་དང་། རབ་གནས། གཏོར་མ་ཐམས་ཅད་ནང་རྟེན་འབྲེལ་ལས། ཕྱི་རོལ་དུ་རེ་རེ་སྟེ་ཕྱི་ནང་གཉིས་རེ་སྒྲག་རྒྱུ་ཡོད་པ་ལགས། དེ་ལྟ་བུའི་གནད་ཤེས་པ་དཀོན་པས། བདག་ཉིད་ཆེན་པོས། རྡོ་རྗེ་ཐེག་པའི་བསྟན་པ་ནི། །གཟུགས་བརྙན་ཙམ་ཡང་མི་སྣང་ངོ་། །ཞེས་སྔོན་དུས་ནས་གསུང་ན་དེང་དུས་ཤིན་ཏུ་དཀའ་གསུངས། དེ་བས་ན་སེམས་ཉིད་ནི་བྱང་ཕྱོགས་ཀྱི་ངོ་བོ་ཡིན་པས་དེའི་རང་བཞིན་གཞལ་ཡས་ཁང་ཡིན་ལ། ལྷའི་དག་པ་ཚིགས་བཅད་དུ་མེད་པ་ཕུང་པོ་ལྔ་ནི་དེ་བཞིན་གཤེགས་པའི་གདན་སོགས་སོ། །ཉོན་མོངས་པའི་སྒྲིབ་པ་ལ་སོགས་པ་མཚན་རྟོག་ཐམས་ཅད་སྦ་བའི་སྒོ་ནས་ཟད་པར་བྱེད་པ་ཁྲོ་བོ་ཁྲོ་མོའི་གདན་ཡིན་ནོ། །ཐུན་མིན་སྲུང་འཁོར་སྐབས་ཧཱུྃ་བཅུ་ནི་གཟུང་འཛིན་སྤངས་པའི་དོན་ཡིན་པའི་ཕྱིར། ཕྱོགས་བཅུ་སྟེང་འོག་གང་ནས་ཀྱང་མཚན་འཛིན་མི་སྐྱེ་བར་བསྲུང་བའི་བརྡ་ཡིན་ལ། དེ་ལས་ཁྲོ་བོ་བསྐྱེད་རྒྱུ་ཡང་གཉིས་འཛིན་མིང་མེད་དུ་ཟད་པའི་དོན་ཡིན། །༈ །སྤྱིར་འཁོར་བ་ན་སྡུག་བསྔལ་དང་མི་གཙང་བས་གང་བ་བཞིན། དུར་ཁྲོད་དུ་རོ་དཔྱངས་པ་དང་བཅད་པ་ཡིད་དུ་མི་འོང་བ་མང་བས་འཁོར་བ་མཚོན། གཞལ་ཡས་ཁང་གི་ལམ། ལྷ་དགུས་འབྲས་བུ་མཚོན་ཏེ། དེའང་འདོད་ཆགས་མ་སྤངས་པར་ལམ་དུ་ཁྱེར་བའི་བརྡར་ཡབ་ཡུམ་ཞལ་སྦྱོར་སོགས་སུ་བསྟེན་པའོ། །གཞལ་ཡས་ཁང་ཆོས་འབྱུང་གི་ནང་དུ་ཚུད་པ་ནི་འཁོར་འདས་དབྱེར་མེད་ཀྱི་ར་བ་ལས་མི་འདའ་བའི་ངང་ནས་སྒོམ་དགོས་གསུངས། །༈ །སྲུང་འཁོར་བསྒོམ་པ་ནི་སྟོང་ཉིད་ཀྱི་གཟུགས་བརྙན་ཡིན་ན་སྟོང་ཉིད་ཁོ་རང་བསྒོམ་པ་བཟང་ངམ་སྙམ་ན། རྟེན་འབྲེལ་གྱིས་ཕྱི་མ་ཟབ་གསུངས། །༈ །སྤྱིར་རྣལ་འབྱོར་པས་འཁོར་འདས་དབྱེར་མེད་ཀྱི་ལྟ་བ་ལས་སྐད་ཅིག་ཀྱང་མི་གཡོ་བར་སྣང་སྲིད་ལྷ་སྔགས་ཡེ་ཤེས་སུ་ཤར་བས་དཀྱིལ་འཁོར་བསྒྲུབ་པས་བླ་མེད་ལ་ཤ་ཆང་སོགས་འགྲོ་བའི་གནད་དེ་ཡིན་གསུངས། ཨ་མྲྀ་ཏས་བདུད་རྩི་གཏོར་བ་ཡང་ཐམས་ཅད་ཡེ་ཤེས་སུ་བྱིན་གྱིས་རློབས་པའི་ཆེད་ཡིན་གསུངས། །༈ །རྗེ་བླ་མ་རྡོ་རྗེ་འཆང་ལ་ལུས་དཀྱིལ་ལྷ་གོ་ས་གཅིག་ཏུ་འོང་བ་རྣམས་ཐོག་བརྩེགས་སམ། ཕྱི་ནང་ཅི་བྱེད་ཞུས་པས། ཡང་དོགས་དང་ཕྱི་ནང་ཞེན་པ་འཁྲུལ་རྟོག་ཡིན་པས་ཅི་བྱ། གཅིག་གིས་གཅིག་མ་སྒྲིབ་པའི་ཚུལ་དུ་བསྒོམ་གསུངས། །༈ །ཡང་ཁོང་གིས་རྗེ་བླ་མར། སྤྱན་དབུ་མ་སོགས་གསལ་མི་ཐེབས་པས་ཅི་བྱ། ཞུས་པས་གསལ་མི་གསལ་སྙམ་པ་དེ་རྣམ་རྟོག་ཡིན་པས་སྤངས་ནས་རེ་དོགས་དང་བྲལ་བར་བསྒོམ་གསུངས། །༈ །རྒྱུ་ལྷན་ཅིག་སྐྱེས་པའི་ཆོས་གསུམ་ཉིད་ལམ་དང་འབྲས་བུར་ངོ་འཕྲོད་པས། རྒྱུ་གསུམ་ལྷན་སྐྱེས་དབྱེ་བ་མ་ལུས་པ་སོགས་ནས། མ་རིག་འཁྲུལ་བ་སང༷ས་བར་བྱིན་གྱིས་རློབས་ཞེས་ཏེ་འཁྲུལ་པ་ཡངས་པ་ཡེ་ཤེས་རྒྱས༷་པ་དོན་གྱིས་འཕེལ་བས་སངས་རྒྱས་གསུངས། །༈ །མཁན་ཆེན་བསོད་ནམས་ལྷུན་གྲུབ་ཀྱིས། དོན་དམ་ལ་ཡང་ཡུལ་ཆོས་ཀྱི་དབྱིངས་ཀྱི་ཆ་འདུས་མ་བྱས་པ་ཡུལ་ཅན་ཡེ་ཤེས་འདུས་བྱས་ཀྱི་ཆ་གཉིས། ཟུང་འཇུག་ལ་ཡང་དབྱིངས་དང་ཡེ་ཤེས་གཉིས། གཉིས་མེད་ལ་ཡང་སྣང་སེམས་འདྲེས་པ་ཀུན་རྫོབ་ཀྱི་ཆ་དོན་དམ་གྱི་ངོས་ནས་གཉིས་སུ་མེད་པ་གཉིས། ལྷན་སྐྱེས་ལ་ཡང་ཞུ་བདེ་ཀུན་རྫོབ་དང་རང་བཞིན་དོན་དམ་གཉིས་སུ་ཡོད་པས། ཤ་རྡུང་རུས་རྡུང་མི་བྱེད་པར་འཆད་པའི་ཚེ་སོ་སོར་ཕྱེ་དགོས། ཉམས་སུ་ལེན་པ་ན་ཀུན་རྫོབ་ལ་དོན་དམ་གྱི་རྒྱས་བཏབས་ནས་བསྒོམ། ལས་དང་པོ་པའི་དུས་ན་དོན་དམ་ཁོ་ན་ངོ་སྤྲད་ནས་ཀུན་རྫོབ་སྤང་བྱར་བྱེད་པ་ནི་ཐབས་ལ་བསྐུར་པ་བཏབ་པར་འགྲོ་ཉེན་ཆེ། ལྟ་བའི་ངང་ནས་མི་གཡོ་བའི་ཐབས་ཀུན་རྫོབ་ཀྱི་ཆས་མི་མཆིང་ཞིང་། སྐུ་དང་ཡེ་ཤེས་ཀྱི་དངོས་རྒྱུ་ཡིན་པས་གནད་ཆེ་ཞིང་། ཕར་ཕྱིན་པའི་ལམ་དང་མི་མཐུན་པ་མེད་ཅིང་། འདུས་པ་དང་ལྡན་ཞིང་སྔ་འགྱུར་བའི་ནང་རྒྱུད་ཡོ་ག་སྡེ་གསུམ་གྱི་དགོངས་པ་འཛིན་པའི་གྲུབ་བརྙེས་ཀྱི་ཕྲེང་བ་སྔོན་བྱོན་ཇི་སྙེད་པ་དང་། ཕྱིས་ཀྱི་འཇིགས་མེད་གླིང་པ། དཔལ་སྤྲུལ་རིན་པོ་ཆེའི་གསུང་རབ་དང་མཐུན། བཀའ་བརྒྱུད་རིན་པོ་ཆེའི་ཆུ་མགོ་མར་པ་ལོ་ཙཱ། མི་ལའི་རྣམ་ཐར་དང་། གསུང་མགུར་མཐའ་དག་དང་འགྲིགས་པས་རང་ལུགས་ཀྱི་བཀའ་སྲོལ་འདི་རྩོད་བྲལ་དུ་གྲུབ་པས་སྙིང་ནས་དགའ་སྤྲོ་དང་ཡིད་ཆེས་སྐྱེ་གསུངས། ༈ །གནས་ལུགས་གཉུག་མའི་ཡེ་ཤེས་འདུས་མ་བྱས་ཡིན་པར་ཁས་ལེན་ཀྱང་། ཀུན་གཞི་རྒྱུ་རྒྱུད་འདུས་བྱས་ཡིན་པ་དང་། ངོ་སྤྲོད་པ་ན་ཐོག་མར་ཀུན་རྫོབ་ངོ་སྤྲད་དེ། དེ་ལ་དོན་དམ་གྱི་རྒྱས་གདབ་པ་ལས། དོན་དམ་དངོས་པོ་སྐྱེས་ཀྱི་རྟོགས་མི་ནུས། དེས་ན་ཐབས་ཤེས་ཟུང་འབྲེལ་དུ་བསྒོམ་དགོས་ཏེ་ལྟ་བ་ཡངས་པས་གང་ལའང་ཞེན་པ་གཅོད། སྤྱོད་པ་ཞིབ་པས་བླང་དོར་ཚུལ་བཞིན་སྟོན། །ཐབས་ལ་མཁས་པས་ལྟ་སྤྱོད་ཟུང་དུ་འཇུག །ལམ་བཟང་འདི་ཤེས་སངས་རྒྱས་མི་རིང་ཉེ། །ཞེས་གསུངས་སོ། །༈ །རྒྱུད་བླ་མར། ཕུང་པོ་ཁམས་དང་སྐྱེ་མཆེད་རྣམས། །ལས་དང་ཉོན་མོངས་ཚུལ་བཞིན་མིན། །ཡིད་ལ་བྱེད་ལ་རྟག་ཏུ་གནས། །ཚུལ་བཞིན་མ་ཡིན་ཡིད་བྱེད་ནི། །སེམས་ཀྱི་དག་པ་ལ་རབ་གནས། །ཞེས་པ་དང་། ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགགས་པར་འགྱུར། །ཞེས་པ་རྣམས་ཀྱི་དོན་ལ་རྒྱུ་ལྷན་ཅིག་སྐྱེས་པའི་ཆོས་ཉེར་བདུན་སྐྱེ་ཚུལ་རྟེན་དཀྱིལ་འཁོར་བཞི་ཡིན་པ་ཟིན་ལ་དེ་དག་མ་ཟིན་པ་ནི། སཾ་ཊ་ལས། ཆོས་ཀྱི་ཕུང་པོ་བརྒྱད་ཁྲི་དང་། །བཞི་སྟོང་གི་ནི་ཆོ་གས་ཡང་། །ལུས་ཀྱི་དེ་ཉིད་མི་ཤེས་པས། །དེ་དག་ཐམས་ཅད་འབྲས་མེད་འགྱུར། །ཞེས་པས་བླ་མེད་ཁོ་ནའི་ཁྱད་ཆོས་ཡིན་པས་སོ། །དེས་ན་འཁྲུལ་པའི་རྩ་བ་བདག་འཛིན་ལ་ཐུག་པས་དེའི་གཉེན་པོ་བདག་མེད་གཉིས་རྟོགས་པ། ཁ་ནང་ལ་བསྐོར་རྒྱུ་འདི་གནད་ཡིན་པར་སེམས་གསུངས། །༈ །སྤྱིར་རྒྱུད་ཡིན་ན་གཞི་ལམ་འབྲས་གསུམ་ཡིན་ཅིང་དེ་གསུམ་ཀུན་རྫོབ་ཏུ་འཇོག་པ་གལ་ཆེ་ཞིང་། དོན་དམ་ལ་རྒྱུ་འབྲས་མེད་དེ། གནད་འདི་ནི་རྒྱལ་བ་རྡོ་རྗེ་འཆང་ཀུན་དགའ་བཟང་པོའི་རྒྱུད་གསུམ་གནོད་འཇོམས་སུ་རྒྱས་པར་ཡོད་ཅིང་། ཀླུ་སྒྲུབ་ཞབས་མ་གཏོགས་པའི་ས་ངོར་ཚར་གྱི་བརྒྱུད་འཛིན་གྲུབ་མཐའ། མཐའ་དག་དབྱངས་གཅིག་ཏུ་སྨྲ་བ་ལགས། ཆོས་རྗེ་བདག་ཉིད་ཆེན་པོའི་སྡོམ་གསུམ་རབ་དབྱེའི་དགོངས་པའི་མཐིལ་ལགས་ཏེ། རྒྱུ་དང་ལམ་དང་འབྲས་བུ་ཡི། །དབྱེ་བ་ཐམས་ཅད་ཀུན་རྫོབ་ཡིན། །༈ །ལམ་དུས་ཀྱི་དབང་ལ་ཡེ་ཤེས་ཚོགས་བསགས་ཀྱིས་ཆོས་ཐམས་ཅད་སྟོང་ཉིད་དུ་སྦྱང་། དེ་ནས་རྣམ་ཤེས་སོགས་སྐབས་ཀྱི་སྦྱང་གཞི་དེ་གཙོ་བོར་གྱུར་པའི་མ་དག་པའི་སྣང་བ་ཇི་སྙེད་པ་རང་སེམས་ཡེ་ཤེས་ལྔར་ངོ་འཕྲོད་པ་གཟུགས་རྣམ་མི་བསྐྱོད་པ་སོགས་སུ་ཤར་བ་བདག་འཛིན་རེ་དོགས་དང་བྲལ་བར་མཉམ་པར་བཞག་རྒྱུ་ཡིན། ཡེ་ཤེས་པ་དངོས་ཐིམ་པའི་དད་གུས་ཡིད་ཆེད། དབུ་རྒྱན་ཚར་བ་ན། སྦྱང་གཞི་རྣམས་རྒྱལ་བ་དེ་དང་ཡེ་ཤེས་དེར་གནས་འགྱུར་བར་མོས། དེ་ལྟར་བྱས་ན་ཉན་ཐོས་ནས་བླ་མེད་ཀྱི་བར་གྱི་ཐབས་ཀྱི་ཆ་མ་སྤངས་པ་གནས་ལུགས་ལ་འཇོག་པ་ཕྱག་རྫོགས་སོགས་དང་འདྲ་བས་ལམ་གྱི་ཟབ་གནད་ལ་ཡིད་ཆེས་སྐྱེས། བདག་འཛིན་སྤངས་པས་མ་རིག་པ་སྤངས་། རེ་དོགས་སྤངས་པས་འདུ་བྱེད་སྤངས། འདུ་བྱེད་སྤངས་པ་དེས་རྒ་ཤིའི་བར་སྤངས་འགྲོ་བ་ཡིན་གསུངས། དེས་ན་ཕྱི་བལྟས་ཀྱི་གོ་ཡུལ་གྱིས། མངོན་པ་དང་འཁོར་འདས་རབ་གསལ་སོགས་ཡུན་རིང་དུ་མགོ་འཁོར་རྒྱུའི་རྟེན་འབྲེལ་བཅུ་གཉིས་ཟེར་བའི་ལུགས་དེའང་འདི་སྐད་ཅིག་ལ་ཚང་བས་ཤིན་ཏུ་ཟབ་གསུངས། །༈ །སྤྱིར་ལམ་དུས་ལ་བླ་མའི་རྣལ་འབྱོར་ལམ་ཚང་བ་དང་། བླ་མ་རིགས་བདག་ཏུ་བསྒོམ་པས་བླ་མ་མི་སྨོད། ལམ་ཐམས་ཅད་མི་སྤངས་པས་བདེ་གཤེགས་བཀའ་ལས་མི་འདའ། ལྷ་སྔགས་ཡེ་ཤེས་ཀྱི་དག་སྣང་གིས་ཟིན་པས་སྤུན་ཁྲོ་དང་གསང་སྒྲོགས་མི་འབྱུང་། རྗེ་བླ་མས་ཀྱང་སྔོན་དུས་དབང་བསྐུར་གཏན་ནས་མ་ཐོབ་པའི་གྲྭ་པ་ཞིག་གིས་ཚེམ་བུ་ལུགས་ཀྱི་ཁྲིད་ཞུས་ཞུས་པས་བཀའ་བཟློག་ཀྱང་མ་ཉན་པ་ལ། བཀའ་ཆོས་གནང་བས། རྗེས་སོར་ཁོང་ལ་དེ་རིང་གསང་སྒྲོགས་འབྱུང་རྒྱུ་ལས་འཁོར་འདས་དབྱེར་མེད་ཀྱི་ལྟ་བ་འདིའི་དྲིན་གྱིས་མ་བྱུང་། འདི་ལ་ཡོན་ཏན་བསམ་གྱིས་མི་ཁྱབ་ཅེས་གསུངས། རྙིང་མས་ཀྱང་དོན་དེ་ལྟར་དགོངས་ཤིང་ཡེ་གསང་ཐབས་ཀྱིས་ཆོད་གསུངས་མོད། དེ་ཁྱབ་གདལ་དུ་སྤེལ་ཆེ་བས་ཉེས་པ་བསྐྱེད་པར་དགོངས་ཏེ་ཆོས་རྗེས་བཀག་པ་ཡིན་གསུངས། གཞན་རྩ་ལྟུང་ལྷག་མའང་དེ་བཞིན་རིགས་འགྲེས། བདག་འཇུག་གི་གོ་ཆོད་པས་རྩ་ལྟུང་བྱུང་བ་གསོ་བར་ཡང་ནུས་པ་ཡིན། གཞན་གྱི་ལུགས་ལ་རྩ་ལྟུང་འབྱུང་ན་སློབ་དཔོན་ནམ་བདག་འཇུག་ལ་ལྟོས་དགོས་གསུངས། །༈ །མགོན་པོ་ཁྲོ་བཅུའི་རྗེས་གནང་གི་གཏོར་དབང་སྐབས་ཡེ་ཤེས་པ་སློབ་མ་ལ་བསྟིམ་ནས་རྗེས་ཆོག་མི་དགོས་པ་ནི་ལུགས་དེའི་ཁྱད་ཆོས་ཡིན་ལ། རྟ་མགྲིན་ལ་ཡེ་ཤེས་པ་སྔར་ལྟར་བསྟིམ་ནས་ཀྱང་རྗེས་ཆོག་ཡོད་པ་ནི། སྔར་བསྟིམ་རྒྱུ་དེ་མར་མེ་གཅིག་ལས་གཉིས་ཆད་ཀྱིས་ཚུལ་གྱིས་བསྟིམ་པའི་དབྱེ་བ་སོ་སོར་དགོས་ཚུལ་བླ་མས་གསུངས། །༈ །རྒྱུ་མཚན་ཐུན་མིན་སྲུང་འཁོར་སྐབས་ཧཱུྃ་བཅུ་འདི་ཕྱི་ལྟར་ན་ཕྱོགས་སྐྱོང་བཅུ་ཡིན་གསུངས། །༈ །དཀྱིལ་འཁོར་གྱི་ལྷ་འཇིག་རྟེན་པའི་ཚུལ་འཛིན་པ་དང་། གཏོར་མགྲོན་སྐབས་འཇིག་རྟེན་པ་ཐམས་ཅད་སྐུ་གསུང་ཐུགས་རྡོ་རྗེ་ལྷ་ཚོགས་ལ་བསྟིམ་པ་གཉིས་རྟོགས་ལྡན་ཞིག་ལ་མཉམ་ཡང་། ལས་དང་པོ་པ་ལ་དེ་གཉིས་མི་འདྲ་སྟེ། སྔ་མ་ནི་ཕྱིའི་འཁོར་ཡུག་གི་ཚངས་པ་སོགས་ཡིན་ཀྱང་དོན་ཡེ་ཤེས་པ་དཀྱིལ་འཁོར་གྱི་གཙོ་བོ་དང་དབྱེར་མེད་ཡིན་ཏེ། མ་འོངས་པ་ན་རང་གི་ཐོབ་བྱའི་འབྲས་བུ་ཡིན་པས་དེས་ན་ལྟ་བས་རྒྱས་བཏབ་པ་ཙམ་མིན་པར་ཡེ་ཤེས་པ་དངོས་ཤིག་དགོས་པའི་ཕྱིར། ཕྱི་མ་ནི་སྲིད་པ་གསུམ་གྱི་འབྱུང་པོ་ཐམས་ཅད་བསྟིམ་ནས་འཁོར་འདས་དབྱེར་མེད་ཀྱི་ལྟ་བས་གདོན་བགེགས་ཐམས་ཅད་ཀྱང་ལྷར་ཤར་དགོས་པ་ཡིན། དེས་ན་རྙིང་མའི་དགོངས་འདུས་ཀྱི་དཀྱིལ་འཁོར་དུ་ཡུལ་བཙན་སོགས་འདྲེ་ཡན་ཆད་བཀོད་པ་ལྟ་བའི་གནད་ཀྱིས་ཡིན་པར་རྗེ་བླ་མ་གཞན་ཕན་སྣང་བས་གསུངས། ༈ །སྤྱིར་རྡུལ་ཚོན་གྱི་དཀྱིལ་འཁོར་ནི་སྡོམ་བརྒྱད་ཀྱིས་བསྡུས་པ་རྣམས་སྐལ་དམན་རིམ་འཇུག་གི་ལམ་དང་མཐུན་ཏེ། དེའང་ས་ཆོག་སྐབས་དང་པོ་ས་བརྟག་པ་ན་ཤར་རམ་བྱང་དུ་གཞོལ་དགོས་པར་གསུང་པ་ནི། སློབ་མ་བརྟག་པ་ན་སེམས་ཆོས་ཕྱོགས་སུ་གཞོལ་བ་དགོས་པ་དང་། བསྐོས་ནས་རུས་པ་སོགས་བསལ་བ། དེའི་རྒྱུད་ཀྱི་ལོག་ལྟ་སོགས་སྐྱོན་བསལ་དགོས་པ་བསྟན་གསུངས། སྣང་བ་དང་མི་སྣང་བའི་བདག་པོ་ལས་སློང་དགོས་པ་ཡང་། བདག་འཛིན་དང་བཅས་པས་དཀྱིལ་འཁོར་བཞེངས་མི་རུང་བའི་དོན་དང་། ཁྱད་པར་རང་གི་ཕུང་ཁམས་སྐྱེ་མཆེད་ནི་ས་ཡིན་ལ། དེ་ལ་བདག་ཏུ་འཛིན་པ་སའི་ལྷ་མོ་ནི་མ་རིག་པའམ། བདག་འཛིན་ཡིན་པས་དེ་རིག་པའི་ཡེ་ཤེས་ཀྱིས་མཉེས་པར་བྱས་ནས་དེའི་ངང་ལས་ཕུང་ཁམས་སྐྱེ་མཆེད་ལྷའི་འཁོར་ལོ་བཞེངས་དགོས་པ་ཡིན་གསུངས། ས་བརྟག་སླང་སྦྱང་གསུམ་པོ་འདི་དག །དང་པོ་གསོ་སྦྱོང་སྦྱིན་པར་བྱ། །ཞེས་སོགས་ལྟ་སྤྱོད་ལ་རིམ་གྱིས་འཇུག་པས་རྒྱུད་སྦྱངས་དགོས་པ་རྣམས་ཡིན་གསུངས། མདོར་ན་ས་ཆོག་བརྩམ་སྟེ་དཀྱིལ་འཁོར་བཞེངས་ཟིན་པའི་བར་དེ་ལ་སློབ་མ་བརྟག་པ་ནས་བཟུང་སྟེ་རིམ་གྱིས་པའི་ལམ་རིམ་ཡོངས་རྫོགས་ཤིག་ཚང་ལ། དེ་ལས་ས་ཆོག་ལྟ་བུ་ཞིག་ཆད་ཀྱང་ལམ་དེའི་རྟེན་འབྲེལ་མི་ཚང་བས་སློབ་མ་རིམ་གྱིས་པར་དཀྲི་མི་རུང་བའི་ཕྱིར་ལས་དང་པོ་ལ་སྨིན་བྱེད་རྡུལ་ཚོན་ཁོ་ན་གལ་ཆེ་བའི་རྒྱུ་མཚན་ཡང་དེ་ཡིན། བླ་མ་གྲུབ་ཐོབ་དང་སློབ་མ་རྒྱུད་དག་པ་ཡིན་ན་ལུས་དཀྱིལ་དང་། ཏིང་ངེ་འཛིན་གྱི་དཀྱིལ་འཁོར་སོགས་ཚེགས་ཆུང་ངུས་སྨིན་བྱེད་དུ་འགྲོ་བའང་ཡོད་ཀྱང་། རྗེ་བླ་མའི་ཞལ་སྔ་ནས་དེང་དུས་གང་ཟག་རབ་རྣམས་ཀྱང་སྔོན་དུས་ཀྱི་ཐ་མ་ཡིན་པར་གསུངས་ཤིང་། དོན་དེ་ལ་དགོངས་ནས་བདག་ཉིད་ཆེན་པོས། སྔོན་གྱི་ཆོ་ག་འཕགས་པའི་ཡིན། །ཞེས་དང་། དེང་སང་གང་ཟག་རབ་འབྲིང་ཀུན། །རྡུལ་ཚོན་གྱི་ནི་དཀྱིལ་འཁོར་དུ། །ཞེས་སོགས་གསུངས་པ་ཡིན་གསུངས། འཁོར་འདས་དབྱེར་མེད་ལེགས་པར་ངོ་འཕྲོད་པའི་གང་ཟག་ཞིག་གིས་དཀྱིལ་འཁོར་བཞེངས་པ་ན། ས་ཆོག་ནས་བཟུང་སྟེ་ཐིག་དང་ཚོན་གྱི་བྲི་བ་སོགས་ཐམས་ཅད་རང་གི་ཕུང་ཁམས་སྐྱེ་མཆེད་